b'\n_START_ARTICLE_\nKristusov pasijon\n_START_SECTION_\nVsebina\n_START_PARAGRAPH_\nV poznih no\xc4\x8dnih urah Jezus moli na pora\xc5\xa1\xc4\x8denem vrtu Getsemani, medtem ko njegovi u\xc4\x8denci, Peter, Jakob in Janez, spijo. Med molitvijo se Jezusu prika\xc5\xbee Satan, ki ga \xc5\xbeeli sku\xc5\xa1ati, \xc4\x8de\xc5\xa1 da nih\xc4\x8de ne more nositi bremena, katerega od njega zahteva Bog: trpeti in umreti za \xc4\x8dlove\xc5\xa1ke grehe. Jezusov pot se spremeni v kri in pade na tla, medtem ko Satan k njemu po\xc5\xa1lje ka\xc4\x8do. Jezus zasli\xc5\xa1i, da ga u\xc4\x8denci kli\xc4\x8dejo, in pohodi ka\xc4\x8di glavo ter s tem od\xc5\xbeene Satana._NEWLINE_Eden izmed Jezusovih u\xc4\x8dencev, Juda I\xc5\xa1karijot, prejme pla\xc4\x8dilo 30 srebrnikov in vodi skupino tempeljskih stra\xc5\xbearjev v gozd, da bi izdal Jezusa. Ko stra\xc5\xbearji primejo Jezusa, pride do pretepa, kjer Peter povle\xc4\x8de bodalo in odseka uho Malhu, enemu izmed stra\xc5\xbearjev in slu\xc5\xbeabnikov velikega duhovnika Kajfe. Jezus ozdravi Malhovo rano, medtem ko opominja Petra. Ko u\xc4\x8denci pobegnejo, stra\xc5\xbearji primejo Jezusa in ga pretepajo med potjo do velikega zbora._NEWLINE_Janez obvesti Marijo in Marijo Magdaleno o aretaciji, medtem ko Peter sledi Jezusu. Marija Magdalena prosi rimsko patruljo, naj kaj naredi, vendar jih tempeljski stra\xc5\xbear prepri\xc4\x8da, da je nora. Kajfa izvede sojenje kljub odsotnosti nekaterih duhovnikov, ki so izklju\xc4\x8deni iz zbora. Zbor zasli\xc5\xa1i pri\xc4\x8de, ki pa so vse la\xc5\xbene. Ko Kajfa vpra\xc5\xa1a Jezusa, ali je Bo\xc5\xbeji Sin, mu on odgovori \xc2\xbbJaz sem.\xc2\xab. Kajfa si v besu pretrga obleko in Jezusa obto\xc5\xbei na smrt zaradi bogokletja. Petra mno\xc5\xbeica obto\xc5\xbei, da je Jezusov u\xc4\x8denec, vendar Peter trikrat zanika njihove obto\xc5\xbebe. Ko se spomni Jezusove prerokbe, Peter zbe\xc5\xbei. Juda \xc5\xbeeli zaradi ob\xc4\x8dutka krivde denar vrniti v zameno za Jezusovo osvoboditev, vendar ga duhovniki zavrnejo. Mu\xc4\x8diti ga za\xc4\x8dnejo demoni in zato zbe\xc5\xbei iz mesta ter se obesi._NEWLINE_Kajfa privede Jezusa pred rimskega de\xc5\xbeelnega upravitelja Poncija Pilata, da bi ga obsodil na smrt. Vendar Pilata njegova \xc5\xbeena Klavdija opozori, naj Jezusa ne obsodi, saj je Bo\xc5\xbeji mo\xc5\xbe. Pilat izpra\xc5\xa1a Jezusa in ker ga ne spozna za krivega, ga po\xc5\xa1lje h kralju Herodu Antipi, \xc4\x8de\xc5\xa1 da Jezus kot Nazare\xc4\x8dan spada pod njegovo jurisdikcijo. Jezus je spoznan za nedol\xc5\xbenega in poslan nazaj k Pilatu, ta pa ponovno posku\xc5\xa1a Jezusa oprostiti tako, da ob prazniku tradicionalno mno\xc5\xbeici ponudi osvoboditev enega jetnika: ali Jezusa ali nasilnega kriminalca Barabe. Od velikih duhovnikov nahujskana mno\xc5\xbeica zahteva pomilostitev Barabe in kri\xc5\xbeanje Jezusa. Da bi zadovoljil ljudi, d\xc3\xa1 Pilat Jezusa bi\xc4\x8dati. Med in po strahovitem bi\xc4\x8danju Jezusa rimski vojaki zasmehujejo. Nato ga odpeljejo v hlev, kjer mu nadenejo trnovo krono na glavo in mu zasmehljivo pravijo \xc2\xbbPozdravljen judovski kralj.\xc2\xab. Krvave\xc4\x8d Jezus je pripeljan do Pilata, kjer mno\xc5\xbeica vneto zahteva Jezusovo kri\xc5\xbeanje. Pilat si umije roke in se tako simboli\xc4\x8dno distancira od zadeve in uka\xc5\xbee Jezusovo kri\xc5\xbeanje. Satan medtem z u\xc5\xbeitkom opazuje Jezusovo trpljenje._NEWLINE_Medtem ko Jezus nese te\xc5\xbeak lesen kri\xc5\xbe \xc4\x8dez mesto do gri\xc4\x8da Golgota, se neka \xc5\xbeena izogne vojakom in prosi Jezusa, naj se obri\xc5\xa1e v njen prt, kar tudi stori. Jezusu ponudi tudi vodo, vendar jo stra\xc5\xbear razlije in \xc5\xbeeno od\xc5\xbeene. Med potjo stra\xc5\xbearji Jezusa pretepajo, dokler ne prisilijo Simona iz Cirene, da mu pomaga nesti kri\xc5\xbe. Na koncu njunega poti so Jezusova mati Marija, Marija Magdalena in drugi pri\xc4\x8da Jezusovemu kri\xc5\xbeanju._NEWLINE_Medtem ko visi na kri\xc5\xbeu, Jezus moli k Bogu za odpu\xc5\xa1\xc4\x8danje ljudi, ki so ga mu\xc4\x8dili, in poda odre\xc5\xa1itev dobremu razbojniku, ki je bil kri\xc5\xbean ob njem. Jezus nato izdihne in izro\xc4\x8di duha svojemu O\xc4\x8detu. Iz neba pade na tla de\xc5\xbena kaplja, ki povzro\xc4\x8di potres, ki uni\xc4\x8di tempelj in ga razpolovi. Satan medtem v globinah pekla kri\xc4\x8di zaradi svojega poraza. Jezusa snamejo s kri\xc5\xbea in pokopljejo. Film se kon\xc4\x8da z Jezusovim vstajenjem iz grobnice z vidnimi ranami na njegovih dlaneh.\n_START_SECTION_\nNadaljevanje\n_START_PARAGRAPH_\nJunija 2016 je bilo naznanjeno, da Mel Gibson dela na nadaljevanju Kristusovega pasijona, v katerem se osredoto\xc4\x8da na Jezusovo vstajenje. Scenarist je Randall Wallace, ki je v tej vlogi \xc5\xbee sodeloval z Gibsonom pri filmu Pogumno srce (1995). Gibson je \xc5\xbee izrazil zanimanje, da bi film re\xc5\xbeiral. Dejal je \xc5\xa1e, da naj bi film pri\xc5\xa1el ven v roku nekaj let, saj gre za obse\xc5\xbeen projekt. Novembra 2016 je Gibson potrdil, da bo naslov filma Kristusovo vstajenje (izvirno angle\xc5\xa1ko The Resurrection of the Christ) in nakazal, da se bo del filma odvijal v peklu, saj se bo film ukvarjal tudi s tem, kaj se je dogajalo v treh dneh med Jezusovo smrtjo in vrnitvijo. Pravtako je povedal, da je zaradi obse\xc5\xbenih priprav do izida vsaj \xc5\xa1e tri leta. Januarja 2018 je Jim Caviezel potrdil, da bo ponovno prevzel vlogo Jezusa. Snemanje naj bi se za\xc4\x8delo v za\xc4\x8detku leta 2019, izid filma pa je predviden spomladi leta 2020.'